ราคาประมูล3จีปลุกเก็งสื่อสารเชียร์‘ถือ’ลงทุน
แห่ลุยเก็งกำไรสื่อสาร รับข่าวเคาะราคาประมูล 3จี เชียร์ “ถือ”
20 มิ.ย. 2555

แห่ลุยเก็งกำไรสื่อสาร รับข่าวเคาะราคาประมูล 3จี เชียร์ “ถือ” 
หุ้นกลุ่มสื่อสารมีแรงซื้อเก็งกำไรเข้ามาคึกคัก รับข่าวการประชุมคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) วันที่ 18 มิ.ย. เปิดราคาประมูล 3จี 
ราคาหุ้นบริษัท แอดวานซ์ อินโฟร์ เซอร์วิส (ADVANC) ปิดตลาด 176.50 บาท เพิ่มขึ้น 3 บาท มูลค่าซื้อขาย 930.95 ล้านบาท หุ้นบริษัท ชิน คอร์ปอเรชั่น (INTUCH) ปิด 59 บาท เพิ่มขึ้น 1 บาท มูลค่าซื้อขาย 489.79 ล้านบาท บริษัท โทเทิ่ล แอ็คเซ็ส คอมมูนิเคชั่น (DTAC) ปิด 74.25 บาท เพิ่มขึ้น 0.50 บาท มูลค่าซื้อขาย 261.69 ล้านบาท และบริษัท ทรู คอร์ปอเรชั่น (TRUE) ปิด 3.64 บาท เพิ่มขึ้น 0.06 บาท มูลค่าซื้อขาย 171.77 ล้านบาท 
ดัชนีกลุ่มสื่อสารปิด 149.87 จุด บวก 2.16 จุด หรือ 1.46% มูลค่าซื้อขาย 2,623 ล้านบาท คิดเป็น 15% ของมูลค่าตลาด โดยดัชนีหุ้นกลุ่มสื่อสารปรับขึ้นเหนือดัชนีหุ้นไทยที่ปิดที่ 1,173.09 จุด เพิ่มขึ้น 9.68 จุด หรือเพิ่มขึ้นเพียง 0.83%
นางสาวจิตรา อมรธรรม รองกรรมการผู้จัดการ บริษัทหลักทรัพย์ ฟินันเซียไซรัส กล่าวว่า หุ้นสื่อสารที่เก็งกำไรการเปิดราคาประมูล 3จี เป็นเรื่องที่อยู่ในความคาดหมายซึ่งเป็นไปตามแผนของ กสทช. การกำหนดราคาประมูล 3จี เป็นการแสดงให้เห็นว่ากระบวนการเปิดประมูล 3จี ไม่ล่าช้า เดินไปตามแผนที่จะเปิดประมูลเดือน ต.ค.นี้
นอกจากนั้น ยังแนะนำซื้อและถือลงทุนหุ้น DTAC และ INTUCH เนื่องจากราคายังต่ำกว่าเป้าหมาย 101 บาท และ 72 บาทตามลำดับ ส่วน ADVANC ราคาเป้าหมาย 190 บาท ราคาขณะนี้มีส่วนต่างราคาเป้าหมายไม่มาก